Document ID: /roh_data/filtered/fineweb-2-filterrobots_roh.jsonl.gz/3282

Il 1903 è vegnida fabritgada la staziun da la Viafier retica a San Murezzan. Adina puspè en vegnidas fatgas singulas sanaziuns, ma la gronda sanaziun è succedida ils davos quatter onns. 66 milliuns francs han ins investì en la nova infrastructura moderna ed adattada al temp d’ozendi.
La pli gronda novaziun è l’autezza dals binaris adattada, quels èn tenor ils basegns da persunas cun impediments. Plinavant han ins investì en la tecnica, ed ina part da la staziun ha ussa in tetg. Uschia na ston ils viagiaturs en avegnir betg pli spetgar sut tschiel avert.
La gronda finamira – preschentar il panorama
La vista en direcziun dals lais da l’Engiadin’Ota è extraordinaria, e quella vista han ins resguardà cun projectar la nova staziun. Ils viagiaturs sortan dal tren en direcziun dal terminal dal bus, e vegnan surprendids d’ina vista bellischma sin las muntognas, sin il lai e sin la cuntrada en direcziun Malögia.
Gronda festa d'inauguraziun
L’emprim tren «InterRegio», viadis cun trens istorics, guidas da giasts, in simulatur da tren, ustaria e bler auter spetgan ils aspectaturs da la festa d’inauguraziun ils 26 d'avust 2017.